ПОСТАНОВЛЕНИЕ № 141 ОТ 13 ЮЛИ 2018 Г. ЗА ЗАКРИВАНЕ НА ДОМА ЗА МЕДИКО-СОЦИАЛНИ ГРИЖИ ЗА ДЕЦА - ВРАЦА
В сила от 20.07.2018 г.
Обн. ДВ. бр.60 от 20 Юли 2018г.

МИНИСТЕРСКИЯТ СЪВЕТ
ПОСТАНОВИ:

Чл. 1. Закрива Дома за медико-социални грижи за деца - Враца, считано от 16 юли 2018 г.
Чл. 2. Министърът на здравеопазването да определи състава на ликвидационната комисия и да сключи договор с членовете ѝ до 30 юли 2018 г.
Чл. 3. Ликвидационната комисия по чл. 2 да извърши всички действия по ликвидацията на лечебното заведение по чл. 1 до 15 януари 2019 г.
Чл. 4. Трудовите правоотношения на работещите в лечебното заведение по чл. 1 да се уредят съгласно чл. 328, ал. 1, т. 1 от Кодекса на труда.
Чл. 5. (1) Разходите за ликвидацията на лечебното заведение по чл. 1, включително за обезщетенията по Кодекса на труда, да се изплатят от бюджета на Министерството на здравеопазването.
(2) Активите, пасивите, както и другите права и задължения на закрития Дом за медико-социални грижи за деца - Враца, да се поемат от Министерството на здравеопазването.
(3) Документите от архива на закритото лечебно заведение по чл. 1 с изключение на документите, предадени от ликвидационната комисия по чл. 2 на съответните регионален държавен архив и териториално поделение на Националния осигурителен институт, да се предадат за съхранение до изтичането на определените им за това срокове на Регионалната здравна инспекция - Враца.
Заключителни разпоредби
§ 1. Постановлението се приема на основание чл. 52, ал. 1 от Закона за лечебните заведения и чл. 3, ал. 1 от Наредбата за условията и реда за ликвидация на лечебните заведения по чл. 5, ал. 1 от Закона за лечебните заведения, приета с Постановление № 28 на Министерския съвет от 2000 г. (обн., ДВ, бр. 20 от 2000 г.; изм. и доп., бр. 16 от 2001 г., бр. 96 от 2005 г., бр. 84 от 2007 г. и бр. 44 от 2013 г.).
§ 2. Постановлението влиза в сила от деня на обнародването му в "Държавен вестник".